Blinken a sosit în Israel pentru discuţii cu Netanyahu ce se anunţă tensionate
Secretarul de stat american Antony Blinken a sosit vineri în Israel pentru ceea ce se anunţă a fi o întâlnire tensionată cu prim-ministrul Benjamin Netanyahu pe tema războiului din Fâşia Gaza, transmite AFP, transmite Agerpres.
Sosit de la Cairo pentru ultima etapă a turneului său în Orientul Mijlociu, Blinken ar urma să insiste pe lângă Netanyahu în privinţa urgenţei de a creşte ajutorul umanitar în teritoriul palestinian devastat, şi să someze Israelul să nu lanseze o ofensivă terestră majoră la Rafah.
Întrevederea celor doi are loc spre sfârşitul dimineţii la Ministerul Apărării, după care Blinken va participa la reuniunea cabinetului de război al Israelului.
Washingtonul, aliat istoric al Israelului, aduce în faţa Consiliul de Securitate al ONU un proiect de rezoluţie privind 'necesitatea unei încetări a focului imediate şi durabile', după ce a respins prin veto câteva texte precedente.
Guvernul american vrea să evite o ofensivă terestră a forţelor israeliene asupra oraşului Rafah din sudul enclavei, unde sunt masaţi, potrivit ONU, în jur de 1,5 milioane de palestinieni, în marea lor majoritate refugiaţi de război.
'Există mijloace mai bune de a gestiona ameninţarea Hamas', a declarat Blinken joi la Cairo, calificând o eventuală invazie terestră la Rafah drept 'inutilă' şi 'o eroare'.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank